Zo všetkých troch slovenských zástupcov v tohtoročnej edícii Pohára EHF mal najťažší žreb suverénne najlepší klub v ére samostatnosti krajiny. Topoľčany ani Hlohovec taký ťažký žreb v treťom kole druhej najvýznamnejšej európskej súťaže hádzanárov ako nasadený Tatran Prešov zďaleka nemali. Desaťnásobnému šampiónovi republiky žreb prisúdil bundesligový MT Melsungen.
PREŠOV. Z dvoch najväčších favoritov súťaže, francúzsky HBC Nantes a MT Melsungen, Slovákom vyžrebovali silných Nemcov.
Zo stretnutí v nemeckom dvestotisícovom Kasseli, domovskom prostredí MT Melsungen a prešovskej Tatran handball arene vyšiel úspešnejšie favorizovaný bundesligista.
Tatran Prešov prehral prvý zápas s Melsungenom o sedem gólov (24:31). Doma získal cenný skalp nemeckého mužstva po tesnej výhre 26:25.
V oboch súbojoch získal súper Prešovčanov rozhodujúci náskok v úvodoch. V Nemecku slovenskému majstrovi vybuchli spojky.
Tatran na začiatku zahadzoval a MT poľahky získal šesťgólový náskok. V druhom polčase sa Prešov zlepšil. Dvakrát sa dotiahol na rozdiel dvoch gólov, ale hneď nato viackrát chybil a súper mu odskočil na konečný sedemgólový rozdiel.
Prvé minúty veštili katastrofu
V prešovskej odvete to v úvodných minútach vyzeralo na hotovú katastrofu. Tatran zase zahadzoval jednu príležitosť za druhou, kým Melsungen po ľahko získaných loptách si vypracoval až sedemgólový náskok.
Prvý gól strelil domáci Kristopans v trinástej (!) minúte. Taký potupný začiatok v Prešove vari ani v novodobej histórii klubu nepamätajú. Našťastie, domáci tím sa z počiatočného šoku spamätal. V bráne sa viac darilo Verkičovi, obrana sa väčšmi zomkla.
Mužstvo strhli k výrazne zlepšenému výkonu predovšetkým skúsení Radčenko s Antlom, s desiatimi gólmi najlepším strelcom zápasu.
Skvelé prešovské publikum napokon "dohnalo" mužstvo Tatrana k cennej výhre nad bundesligovým Melsungenom. Skalp súpera z najkvalitnejšej súťaže hádzanárov na svete sa určite ráta. Má vysokú cenu, no do skupinovej fázy Pohára EHF postúpilo nemecké mužstvo.
Chmeliar si za vysloveným stojí
Celkom pochopiteľne, po tom, ako Tatran Prešov na prestížnej medzinárodnej scéne v súboji o postup neuspel, zavládlo sklamanie.
Majiteľ Tatrana Prešov Miloslav Chmeliar už pred odvetou s MT Melsungen tvrdil, že v prípade, ak slovenský majster nepostúpi do skupinovej fázy Pohára EHF, sezóna v podstate, čo do ambícií, pre klub skončí.
Pozície v slovenských súťažiach, extraliga a Slovenský pohár, by Prešov mal obhájiť. V SEHA lige Tatran podľa majiteľa klubu asi neskončí lepšie ako na piatom mieste.
Aj preto M. Chmeliar zvažoval, či hráčov, ktorým v Prešove po sezóne skončia zmluvy a nemajú záujem zostať, neumožní odísť skôr.
Tatran Prešov by sezónu v takom prípade dohral s tými, ktorí ostávajú a väčší priestor by dostali mladé talenty z prešovskej hádzanárskej liahne.
November po dvanástich rokoch
Tatran Prešov do skupinovej fázy Pohára EHF nepostúpil, takže namieste bola otázka Miloslavovi Chmeliarovi, ako teda ďalej.
"Dvanásť rokov hráme európske pohárové súťaže. Prvý raz sa nám stalo, že účinkovanie v nich končíme už v novembri. Samozrejme, v ostatných súťažiach, domácich i v nadnárodnej lige, pokračujeme. Avšak už v predstihu sa musíme zaoberať budúcou sezónou. Čo sa týka hráčskeho kádra, ale aj iných možných zmien. Tatran nepostúpil. Je to sklamanie aj pre mňa. Pravdou je, že žreb nám určil jedného z najsilnejších možných súperov. V odvete sme dostali od Nemcov príučku. Aj keby ale skóre malo na začiatku opačný vývin, asi by to skončilo tesným výsledkom. Rozdiel v kvalite bolo vidieť. Myslím, že preto hráči súpera hrajú bundesligu a naši hráči slovenskú a nadnárodnú. Je to teda v hráčskej kvalite, ktorá ale nezahŕňa iba športový výkon, ale aj psychiku. V tomto smere sú bundesligoví hráči, výber najlepších z najlepších na inej úrovni. Sú odolnejší, len tak zápas nezabalia, nezlomia sa, hrajú trpezlivo, cieľavedome. A to bez rozdielu, či hrajú doma alebo súperovej palubovke."
Rábek s Nemcami vyšiel naprázdno
Pred zápasom zašiel M. Chmeliar do kabíny hráčov Tatrana.
"Bol som tam, ale moje dobre mienené slová na celkom úrodnú pôdu nepadli. Mužstvo odvetný zápas síce vyhralo, ale nepostúpilo."
Pre majiteľa klubu boli sklamaním niektoré individuálne výkony. Najväčšmi vari hra Olivera Rábeka. Ľavej spojky, strelca, ktorý v dvoch zápasoch s Melsungenom však nedal ani len gól.
"Rábek by sa mal zamyslieť, či v Prešove chce hrať. Zaplatili sme zaňho veľa peňazí, no výkony na ihrisku tomu vôbec nezodpovedajú. Ak by to takto malo ísť ďalej, tak v Tatrane miesto mať nebude. Pritom zo strany manažérov je oňho veľký záujem. Chceli by ho vytiahnuť spod platnej zmluvy. Je to teda žiadaný hráč, ale aj náladový. Ak má svoj deň, strieľa ako z partesu. V ostatnom čase je takýchto dní ale žalostne málo. Nevyrovnanosť výkonov pre mňa nepochopiteľná. Netuším, aké plány Oliver má, ale ja si výkonnosť hráča jeho parametrov, prístup k povinnostiam profesionálneho hádzanára, takto určite nepredstavujem. Samozrejme, zápasy nám nevyhráva ani neprehráva len Rábek. Pre mňa je však najväčším sklamaním práve on."